ลดหย่อนและยกเว้นภาษีเงินได้ (ตอน 2)
ต่อจากสัปดาห์ที่แล้ว เกี่ยวกับการลดหย่อนและยกเว้นภาษีเงินได้บุคคลธรรมดา
17 ก.พ. 2560

โดย...สมชาย ชูเกตุ
ต่อจากสัปดาห์ที่แล้ว เกี่ยวกับการลดหย่อนและยกเว้นภาษีเงินได้บุคคลธรรมดา  
ลดหย่อนและยกเว้นภาษีเงิน สะสมที่จ่ายเข้ากองทุนสำรองเลี้ยงชีพ ผู้มีเงินได้ฯ มีสิทธิหักลดหย่อนได้เท่าที่จ่ายไปจริง แต่ไม่เกิน 1 หมื่นบาท ส่วนเงินสะสมฯ ที่จ่ายเกินกว่า 1 หมื่นบาท ได้รับยกเว้นภาษีเท่าที่จ่ายจริง แต่ไม่เกิน 4.9 แสนบาท เบ็ดเสร็จลดหย่อนและยกเว้นภาษีรวมกันได้ไม่เกิน 5 แสนบาท การใช้สิทธิฯ ต้องไม่เกินร้อยละ 15 ของเงินเดือนค่าจ้าง การกรอกรายการลดหย่อนเงินสะสมฯ และการยกเว้นภาษีเงินสะสมฯ กรอกข้อมูลแยกช่องรายการออกจากกันในแบบแสดงรายการภาษี  
ลดหย่อนและยกเว้นภาษีค่าเบี้ย ประกันชีวิต ผู้มีเงินได้ฯ มีสิทธิหักลดหย่อนค่าเบี้ยประกันชีวิตได้เท่าที่จ่ายจริง แต่ไม่เกิน 1 หมื่นบาท ส่วนค่าเบี้ยประกันชีวิตที่จ่ายเกินกว่า 1 หมื่นบาท ได้รับการยกเว้นภาษีเท่าที่จ่ายจริง แต่ไม่เกิน 9 หมื่นบาท เบ็ดเสร็จลดหย่อนและยกเว้นภาษีค่าเบี้ยประกันชีวิตได้สูงสุด 1 แสนบาท ผู้มีเงินได้ฯ มีสิทธินำค่าเบี้ยประกันชีวิตของคู่สมรสที่ไม่มีเงินได้ฯ มาหักลดหย่อนได้เท่าที่จ่ายจริง แต่ไม่เกิน 1 หมื่นบาทเท่านั้น ไม่มีสิทธินำค่าเบี้ยประกันชีวิตของคู่สมรสที่ไม่มีเงินได้ในส่วนที่จ่ายเกินกว่า 1 หมื่นบาท มายกเว้นภาษีได้ กรมธรรม์ประกันชีวิตต้องมีกำหนดเวลา 10 ปีขึ้นไปและผู้รับประกันภัยประกอบกิจการในราชอาณาจักร กรอกข้อมูลลดหย่อนและยกเว้นภาษีรวมกันในช่องรายการค่าเบี้ยประกันชีวิตในแบบแสดงรายการภาษี
กรณีประกันชีวิตแบบบำนาญที่จ่ายตั้งแต่วันที่ 1 ม.ค. 2553 เป็นต้นไป ผู้มีเงินได้ได้รับยกเว้นภาษีไม่ต้องนำมารวมคำนวณเพื่อเสียภาษีเงินได้เพิ่มขึ้นอีกในอัตราร้อยละ 15 ของเงินได้พึงประเมินที่ต้องเสียภาษีเงินได้ แต่ไม่เกิน 2 แสนบาท การกรอกข้อมูลยกเว้นภาษีกรณีประกันชีวิตแบบบำนาญ จะแยกช่องรายการต่างหากจากรายการลดหย่อนและยกเว้นภาษีค่าเบี้ยประกันชีวิต
ลดหย่อนและยกเว้นภาษีดอกเบี้ยเงินกู้ยืมเพื่อซื้อ เช่าซื้อ หรือสร้างอาคารอยู่อาศัย ผู้มีเงินได้ฯ มีสิทธิหักลดหย่อนดอกเบี้ยเงินกู้ยืมฯ ได้เท่าที่จ่ายจริงไม่เกิน 1 หมื่นบาท ดอกเบี้ยฯ ที่จ่ายเกินกว่า 1 หมื่นบาท ได้รับยกเว้นภาษีเท่าที่จ่ายจริง แต่ไม่เกิน 9 หมื่นบาท เบ็ดเสร็จลดหย่อนและยกเว้นภาษีรวมกันได้ 1 แสนบาท ต้องเป็นดอกเบี้ยที่จ่ายให้แก่ธนาคารหรือสถาบันการเงินอื่น บริษัทประกันชีวิต สหกรณ์หรือนายจ้างสำหรับการกู้ยืมเงินเพื่อซื้อ เช่าซื้อ หรือสร้างอาคารอยู่อาศัย กรณีคู่สมรสต่างฝ่ายต่างมีเงินได้พึงประเมินและมีชื่อกู้ยืมฯ ทั้งคู่ ให้แต่ละฝ่ายหักได้คนละครึ่ง ไม่เกินคนละ 5 หมื่นบาท แต่ถ้าคู่สมรสกู้ยืมฯ ฝ่ายเดียว ให้ฝ่ายที่กู้ยืมหักได้เท่าที่จ่ายจริง แต่ไม่เกิน 1 แสนบาท การกรอกรายการลดหย่อนและยกเว้นภาษีดอกเบี้ยเงินกู้ยืมฯ ให้กรอกข้อมูลรวมกัน 
ลดหย่อนเงินบริจาค ผู้มีเงินได้ฯ มีสิทธิหักลดหย่อนได้เท่าจำนวนเงินที่บริจาค แต่ไม่เกินร้อยละ 10 ของเงินได้สุทธิ ทั้งนี้ต้องเป็นเงินที่บริจาคแก่สถานพยาบาลและสถานศึกษาของทางราชการ หรือเงินที่บริจาคเป็นสาธารณประโยชน์แก่องค์การหรือสถานสาธารณกุศล หรือแก่สถานพยาบาล และสถานศึกษาอื่นตามที่รัฐมนตรีว่าการกระทรวงการคลังประกาศกำหนด
ยกเว้นภาษีเพื่อสนับสนุนการศึกษา/การกีฬา ผู้มีเงินได้ฯ ได้รับยกเว้นภาษีเป็นจำนวน 2 เท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา/การกีฬา แต่ต้องไม่เกินร้อยละ 10 ของเงินได้พึงประเมินที่หักค่าใช้จ่ายและค่าลดหย่อน (ก่อนหักลดหย่อนบริจาค)
สัปดาห์หน้ายังคงเป็นเรื่องเกี่ยวกับรายการยกเว้นภาษี สวัสดีครับ